Úvod

    Skrytá zamestnanosť, rovnako ako skrytá ekonomika patria k sprievodným javom každej ekonomiky. Príčiny vzniku, rozsah a formy prejavu skrytej zamestnanosti sa líšia v závislosti od konkrétnych podmienok, avšak za spoločný znak môžeme považovať jej podstatu, ktorá spočíva v utajení (nedeklarovaní) pracovnoprávneho vzťahu medzi zamestnávateľom a zamestnancom a vyplatení neregistrovanej mzdy. 
    Neregistrované ekonomické činnosti sa bežne označujú ako práce načierno, resp. tzv. čierna práca. Akcentácia legislatívneho aspektu skrytej zamestnanosti vystihuje pojem nelegálna práca. Z tohoto hľadiska nelegálnu prácu možno definovať ako výkon ekonomických aktivít, ktoré porušujú pracovnoprávne predpisy, právne predpisy o zamestnanosti, právne predpisy o podnikaní, a pri ktorých dochádza k neplneniu daňových a odvodových povinností.
    Kľúčový význam medzi činiteľmi súvisiacimi s výskytom nelegálnej práce má predovšetkým legislatívne prostredie, ale aj stabilita ekonomického prostredia. Výkon nelegálnej práce sa stáva jedným z motívov pre účelovú registráciu na okresných úradoch práce, ktorá poskytuje možnosť kumulácie príjmov z nelegálnej práce a podpory v nezamestnanosti, resp. dávok sociálnej pomoci a účasť na zdravotnom poistení a sociálnom zabezpečení. Straty v tejto oblasti sa odhadujú podľa analýz Výskumného ústavu práce a sociálnych vecí na 3 mld. korún ročne. 
    V neposlednom rade treba vidieť za nelegálnou prácou aj sociálny aspekt. Nelegálne zamestnávaní občania sa ocitajú bez akéhokoľvek sociálneho zabezpečenia, zdravotného poistenia, bez právnej ochrany z hľadiska možnosti uplatnenia nárokov, ktoré za normálnych okolností súvisia s vykonávanou prácou.
     
    Ťažisko ekonomických činností tzv. neformálneho sektora sa sústreďuje dlhodobo predovšetkým do odvetví stavebníctva, obchodu, služieb a poľnohospodárstva.
Hybnou silou záujmu zamestnávateľov o nelegálnu prácu je znižovanie nepriamych nákladov (zákonné príspevky na zdravotné poistenie, poistenie v nezamestnanosti a sociálne zabezpečenie) a priamych nákladov práce (mzdy).
    Ako z vyššie uvedeného vyplýva, nelegálna práca predstavuje závažný spoločenský a ekonomický problém, ktorému je potrebné aj naďalej venovať zvýšenú pozornosť. Jeho riešenie si vyžaduje sústredené úsilie všetkých zainteresovaných orgánov a inštitúcií.

I.	Organizačné a legislatívne východiská vyhľadávania a potierania nelegálnej práce.

    Ministerstvo práce, sociálnych vecí a rodiny SR sa od roku 1999 intenzívne zaoberá problematikou nelegálnej práce. Výsledkom aktivít v tejto oblasti bolo uzatvorenie Dohody o spolupráci pri koordinácii a výkone kontroly nelegálnej práce (ďalej len „Dohoda“) v apríli 2000 medzi inštitúciami, ktoré sú zainteresované na potieraní nelegálnej práce. Dohoda uzatvorená medzi Ministerstvom práce, sociálnych vecí a rodiny SR, Ministerstvom vnútra SR, Ministerstvom financií SR, Sociálnou poisťovňou, Národným úradom práce a Úradom bezpečnosti práce SR (teraz Národný inšpektorát práce) bola prvým krokom k riešeniu danej problematiky.

   Na základe poznatkov z realizácie predmetnej Dohody bol na rokovanie vlády SR predložený návrh opatrení zameraných na vyhľadávanie a potieranie nelegálnej práce, vrátane vyhodnotenia doterajšieho postupu, na základe ktorého svojim uznesením č. 366 z 25.4.2001 vláda SR schválila opatrenia navrhované Ministerstvom práce, sociálnych vecí a rodiny SR.
    Plnenie prijatého súboru opatrení bolo predmetom pravidelného vyhodnocovania a aktualizovania.
    Na základe poznatkov Ministerstva práce, sociálnych vecí a rodiny SR (MPSVR SR) z výkonu štátneho dozoru bola v Opatreniach schválených uznesením vlády SR č. 366 z 25.4.2001 zapracovaná úloha rozšíriť okruh zúčastnených strán Dohody o Ministerstvo zdravotníctva SR a zdravotné poisťovne.
    Pristúpením Ministerstva zdravotníctva SR a piatich zdravotných poisťovní k Dohode v júni 2001 sa počet jej signatárov rozšíril na dvanásť.
    Ďalším dôležitým momentom bolo prevzatie kompetencií v oblasti kontroly nelegálnej práce orgánmi inšpekcie práce sústavy Národného inšpektorátu práce  (NIP) z orgánov Národného úradu práce (NÚP). Stalo sa tak na základe zákona č. 95/2000 Z. z. o inšpekcii práce s účinnosťou od 1. júla 2001. NIP súčasne prebral z NÚP úlohu koordinátora spolupráce strán Dohody pri kontrole nelegálnej práce a to na základe Dodatku č. 2 k Dohode z októbra 2001. Dohoda bola uzatvorená na dobu určitú, do 31.12.2002. Dohoda splnila sledovaný cieľ, ktorým bolo vytvorenie základov účinnej spolupráce všetkých zainteresovaných inštitúcií a ich zapojenia do oblasti spolupráce pri koordinácii a výkone kontroly nelegálnej práce. Do budúcna sa predpokladá aj naďalej vzájomná spolupráca zainteresovaných inštitúcií, najmä formou dvojdohôd o spolupráci  (v súčasnom období je napr. pripravená dvojstranná dohoda medzi NIP a NÚP o spolupráci v danej oblasti).
    Uplatňovanie Dohody o spolupráci pri koordinácii a výkone kontroly nelegálnej práce bolo obsiahnuté aj ako jedno z opatrení v II. pilieri Národného akčného plánu zamestnanosti na roky 2002 a 2003.
    Legislatívnu základňu vyhľadávania a potierania nelegálnej práce v súčasnom období naďalej predstavuje najmä zákon č. 95/2000 Z. z. o inšpekcii práce v znení neskorších predpisov, zákon č. 387/1996 Z. z. o zamestnanosti v znení neskorších predpisov, zákon č. 311/2001 Z. z. v znení neskorších predpisov (Zákonník práce) a zákony upravujúce postavenie a pôsobnosť ostatných signatárov Dohody. Popri uvedených zákonoch danú problematiku rieši aj citované uznesenie vlády 366/2001.
    Jednou z úloh v oblasti legislatívy v zmysle uznesenia vlády č. 366/2001 bolo spracovanie návrhu zákona o nelegálnej práci, ktorý by mal definovať a legislatívne zakotviť pojem „nelegálnej práce“ a upraviť ďalšie otázky s tým súvisiace, najmä súčinnosť a koordináciu príslušných orgánov a inštitúcií a tým vytvoriť efektívne legislatívne prostredie z hľadiska eliminácie nelegálnej práce. Návrh zákona spracovalo MPSVR SR v spolupráci s príslušnými orgánmi a inštitúciami a predložilo ho vláde SR na ďalšie legislatívne pokračovanie. 
     Dôležitou legislatívnou zmenou v danej oblasti bolo prijatie zákona č. 231/2002 Z. z.  z 3. apríla 2002, ktorým sa novelizoval zákon č. 95/2000 Z. z. o inšpekcii práce. Uvedená novela umožňuje orgánom inšpekcie práce efektívnejší postup pri kontrole nelegálnej práce, napr. tým, že dáva týmto orgánom možnosť požadovať preukázanie totožnosti fyzických osôb nachádzajúcich sa na pracoviskách zamestnávateľov, vrátane predloženia dokladov preukazujúcich existenciu pracovnoprávneho vzťahu týchto osôb.
     Ďalšou dôležitou zmenou bolo nadobudnutie účinnosti nového Zákonníka práce (zákon č. 311/2001 Z. z.) 1. apríla 2002, ktorý okrem iného zakotvuje povinnosť zamestnávateľa uzavrieť so zamestnancom písomnú pracovnú zmluvu pri nástupe do zamestnania.
    Zákonom č. 678/2002 Z. z. ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov boli od 1.1.2003 vyprecizované ustanovenia zákona NR SR č. 387/1996 Z. z. o zamestnanosti tak, že okresný úrad práce na základe písomného oznámenia inšpektorátu práce vyradí z evidencie nezamestnaných toho občana, ktorý vykonával práce bez založenia pracovnoprávneho vzťahu.
    Uvedené zmeny prispievajú k zefektívneniu kontroly nelegálnej práce, naďalej však zostávajú v tejto oblasti otvorené niektoré otázky, najmä možnosť vstupu kontrolných orgánov na súkromné pozemky, do súkromných priestorov, rozšírenie možností kontroly inšpektormi práce mimo územnú pôsobnosť krajského inšpektorátu práce, otázka súbehu vykonávania prác na dohodu podľa Zákonníka práce a poberania podpory v nezamestnanosti, otázka zavedenia pracovných knižiek a pod.

II.	Poznatky orgánov inšpekcie práce z kontroly nelegálnej práce

     Rozhodujúce  miesto v systéme kontroly nelegálnej práce patrí orgánom inšpekcie práce sústavy Národného inšpektorátu práce. Ich kompetencie upravuje zákon č. 95/2000 Z. z. o inšpekcii práce v znení neskorších predpisov. Kontrolu vykonávajú výkonné orgány inšpekcie práce – krajské inšpektoráty práce a v oblasti jadrovej energetiky osobitne Národný inšpektorát práce.

    Kontrola nelegálnej práce (NP) tvorí jednu zo súčastí kontroly dodržiavania pracovnoprávnych a mzdových predpisov, do ktorej patria aj pracovné podmienky zamestnancov (najmä pracovný čas, pracovné podmienky mladistvých, mzdové predpisy, stravovanie, pracovné cesty a ďalšie), pričom orgány inšpekcie práce vykonávajú kontrolu dodržiavania predpisov v ďalších dvoch rozsiahlych a tiež významných oblastiach – bezpečnosti a ochrany zdravia pri  práci (BOZP) a bezpečnosti technických zariadení.
    Kontrola nelegálnej práce je spravidla tiež súčasťou prešetrovania sťažností a podnetov občanov a iných subjektov, ktoré sú významným zdrojom informácií v danej oblasti.
    Prehľad výkonov inšpekcie práce a podiel kontroly nelegálnej práce na výkonoch je uvedený v tabuľke č. 1.               

Tabuľka č. 1

Prehľad výkonov inšpekcie práce za obdobie II. polroka 2002

Zameranie výkonu

Spolu
(b+c+d)

g

Podiel KNP na všetkých výkonoch      (%)
(b+c+e)

h

Kontrola BOZP

Trhový dohľad

Kontrola pracovno-právnych vzťahov (PPV)

Podiel KNP na  kontrole PPV (%)

           

           f

a

b

c

celkovo

d

z toho kontrola nelegálnej práce (KNP)

e

Počet | 9 183 | 279 | 5 074 | 2 366 | 47 | 14 536 | 16
Čas | 49 432 | 645 | 32 658 | 5 319 | 16 | 82 734 | 6
     Ako vyplýva z uvedeného prehľadu, podiel kontroly nelegálnej práce na počte všetkých výkonov inšpekcie práce je 16 % (v predchádzajúcom období to bolo 22 %). 
     V rámci kontroly pracovnoprávnych vzťahov je podiel kontroly nelegálnej práce až 
47 % (v predchádzajúcom období to bolo 57 %).  Pokles výkonov súvisí s tým, že orgány inšpekcie práce po určitom etablovaní sa v oblasti kontroly nelegálnej práce prešli na štandardný režim kontrolnej činnosti (v hodnotenom období sa neuskutočnili mimoriadne, celoplošné kontroly s osobitným zameraním na nelegálnu prácu).
    Kontrole pracovnoprávnych vzťahov  venovali inšpektori práce 32 658 hodín, z toho osobitne len kontrole nelegálnej práce 5 319 hodín  (6,0 %).
    V II. polroku 2002  bolo v oblasti pracovnoprávnych vzťahov (PPV) vykonaných 5 074 kontrol, z toho 2 366 kontrol nelegálnej práce. Celkom bolo skontrolovaných 19 844 osôb. 
    Na základe písomnej pracovnej zmluvy bolo zamestnaných 16 490 osôb (83 %). V 71 prípadoch  (z toho 38 žien , 2 cudzinci a 1 mladistvý) bolo preukázané zamestnanie bez pracovnej zmluvy (písomnej alebo ústnej), alebo iného právneho relevantného titulu, t. j. jednalo sa o nelegálnu prácu (tabuľka č. 2). 

Tabuľka č. 2

Nelegálna  práca – II. polrok 2002

Počet skontrolovaných  osôb spolu: | Spolu | Z toho
| | ženy | mladiství | cudzinci
| 19 844 | 7 983 | 98 | 33
z toho | zamestnaní na základe písomnej pracovnej zmluvy | 16 490 | 6 747 | 2 | 18
| zamestnaní bez písomnej pracovnej zmluvy (ústna dohoda) | 2 | 2 | 0 | 0
| zamestnaní na základe dohôd podľa Zákonníka práce (§ 223, § 236, § 226a § 237 ZP) | 2 762 | 1 087 | 73 | 0
| osoby vykonávajúce pracovné činnosti na základe dohôd podľa Občianskeho zákonníka (napr. zmluva o dielo § 631 a nasl., príkazná zmluva § 724 a nasl., zmluva o združení § 829 a nasl.) | 93 | 8 | 5 | 0
| osoby vykonávajúce pracovné činnosti na základe dohôd podľa Obchodného zákonníka (napr. zmluva o dielo § 536 a nasl., mandátna zmluva § 566 a nasl., zmluva o preprave vecí § 610 a nasl., zmluva o prevádzke dopravného prostriedku § 638 a nasl. | 186 | 23 | 0 | 9
| osoby vykonávajúce pracovné činnosti na základe dohôd podľa iného právneho titulu (napr. žiak v rámci odbornej prípravy, osoba zúčastnená na rekvalifikačnom kurze, väzni vykonávajúci prácu a pod.). | 240 | 78 | 17 | 4
| Zamestnaní bez pracovnej zmluvy | 71 | 38 | 1 | 2
| Počet hodín pri kontrole nelegálnej práce | 5 319

     V  rámci dodržiavania pracovnoprávnych ustanovení, vrátane kontroly nelegálnej práce bolo  zistených 4 407 porušení príslušných predpisov. Najväčší počet porušení v II. polroku 2002 sa týkal Zákonníka práce zákona č. 65/1965 Zb. v znení neskorších predpisov platného do 31.3. 2002 a zákona č. 311/2001 Z. z. s účinnosťou od 1. 4. 2002, celkom 4 284  porušení t.j. 97 % . (Poznámka : Porušenie zákona č. 65/1965 Zb. bolo zistené v súvislosti s kontrolou PPV, ktoré vznikli pred 31. 3. 2002.)
     Druhou najpočetnejšou skupinou zistených  porušovaní bolo porušenie zákona č. 1/1992 Zb.  o mzde, odmene za pracovnú pohotovosť a o priemernom zárobku  v znení neskorších predpisov (106 porušení). Zistené porušenia sa taktiež týkali vzťahov, ktoré vznikli pred 1. 4. 2002.
     Podrobnejšie údaje sú uvedené v tabuľke č. 3.

Tabuľka č. 3 
Prehľad porušení predpisov v oblasti PPV
za  obdobie II. polroka 2002
 (bez špecifického zamerania na nelegálnu prácu)
Predpis | Názov predpisu | Počet porušení
1/1992 | zákon o mzde, odmene za pracovnú pohotovosť a o priemernom zárobku | 106
119/1992 | zákon o cestovných náhradách | 16
143/1992 | zákon o plate a odmene za pracovnú pohotovosť v rozpočtových a niektorých ďalších organizáciách a orgánoch | 1
65/1965 | Zákonník práce (do 31.3.2002) | 4 035
311/2001 | Zákonník práce (od 1.4.2002) | 249
Spolu | | 4 407

    Z hľadiska veľkosti kontrolovaných subjektov (počtu zamestnancov) najviac kontrol  (1 248) bolo vykonaných u subjektov zamestnávajúcich 1 – 9 zamestnancov a (1 067) u subjektov zamestnávajúcich 10 – 49 zamestnancov. V tejto kategórii bol aj zistený najväčší počet subjektov, u ktorých boli zistené nedostatky (610 a 515). 
    Podrobnejšie údaje sú uvedené v tabuľke č. 4.

Tabuľka č. 4
Prehľad nedostatkov v oblasti PPV
podľa veľkosti kontrolovaných subjektov za obdobie II. polroka 2002
Subjekty podľa veľkosti | počet subjektov kontrolovaných pri PPV | počet subjektov, v ktorých boli zistené nedostatky | počet nedostatkov zistených pri kontrole PPV
0 zamestnancov | 304 | | 93 | | 232 |
1 - 9 zamestnancov | 1 248 | | 610 | | 1 969 |
10 - 49 zamestnancov | 1 067 | | 515 | | 1 554 |
50 - 249 zamestnancov | 469 | | 187 | | 464 |
250 a viac zamestnancov | 164 | | 70 | | 188 |
Spolu | 3 252 | | 1 475 | | 4 407 |
   
  Z hľadiska právnej (podnikateľskej) formy zamestnávateľských subjektov najviac kontrol bolo vykonaných v kategórii spoločnosť s ručením obmedzeným (1 297) a v kategórii podnikateľ – fyzická osoba (1 245) . 
     U týchto kategórií  bol  zistený aj  najväčší počet nedostatkov a to : 
     -   1 926 porušení v  spoločnosti s ručením obmedzeným ( 43,7 %)
     -   1 778 porušení  podnikateľ – fyzická osoba  ( 40,3 %).

Celkový prehľad je uvedený v tabuľke č. 5.

Tabuľka č. 5
Prehľad nedostatkov v oblasti  PPV podľa právnej formy kontrolovaných subjektov za obdobie II. polroka 2002
Právna forma | počet subjektov kontrolovaných pri PPV | počet subjektov, v ktorých boli zistené nedostatky | počet nedostatkov zistených pri kontrole PPV
Podnikateľ - fyzická osoba | 1 245 | 566 | 1 778
Spoločnosť s ručením obmedzeným | 1 297 | 636 | 1 926
Akciová spoločnosť | 283 | 120 | 341
Družstvo | 130 | 55 | 163
Príspevková organizácia | 65 | 24 | 68
Štátny podnik | 35 | 6 | 10
Ostatné | 197 | 68 | 121
Spolu | 3 252 | 1 475 | 4 407

Podľa OKEČ kontrolovaných subjektov bolo najviac kontrol vykonaných v odvetviach:
-	priemyselná výroba (830)
-	veľkoobchod a maloobchod, oprava motorových vozidiel a spotrebného tovaru ( 769)
-	stavebníctvo (362)
-	hotely a reštaurácie (323)

Najviac nedostatkov bolo zistených v odvetví  veľkoobchod a maloobchod, oprava motorových vozidiel, motocyklov a spotrebného tovaru (1 251).  Ďalšie odvetvia (OKEČ) s najväčším výskytom nedostatkov sú priemyselná výroba (1 123),  hotely a reštaurácie (583) a nehnuteľnosti, prenajímanie a obchodné služby, výskum a vývoj (389).
Podrobnejšie údaje o zistených nedostatkoch podľa OKEČ kontrolovaných subjektov sú uvedené v tabuľke č. 6.

Tabuľka č.6
Prehľad nedostatkov v oblasti PPV
podľa OKEČ kontrolovaných subjektov za obdobie II. polroka 2002
OKEČ | počet subjektov kontrolovaných pri PPV | počet subjektov, v ktorých boli zistené nedostatky | počet nedostatkov zistených pri kontrole PPV
Poľnohospodárstvo, poľovn. a lesné hosp. | 259 | 119 | | 291 |
Ťažba nerastných surovín | 6 | 0 | | 0 |
Priemyselná výroba | 830 | 398 | | 1 123 |
Výroba a rozvod elektriny, plynu a vody | 27 | 6 | | 8 |
Stavebníctvo | 362 | 126 | | 343 |
Veľkoobchod a maloobchod, oprava motor. vozidiel, motocyklov a  spotrebného tovaru | 769 | 370 | | 1 251 |
Hotely a reštaurácie | 323 | 167 | | 583 |
Doprava, skladovanie a spoje | 129 | 52 | | 145 |
Peňažníctvo a poisťovníctvo | 15 | 6 | | 9 |
Nehnuteľnosti, prenajímanie a obch. služby, výskum a vývoj | 224 | 117 | | 389 |
Verejná správa a obrana, povinné sociálne zabezpečenie | 72 | 15 | | 25 |
Školstvo | 34 | 8 | | 7 |
Zdravotníctvo a sociálna starostlivosť | 71 | 31 | | 91 |
Exteritoriálne organizácie a združenia | 2 | 0 | | 0 |
Ostatné verejné, sociálne a osobné služby | 129 | 60 | | 142 |
Spolu | 3 252 | 1 475 | | 4 407 |

     Za nedostatky zistené pri kontrole PPV bolo navrhnutých 344 pokút v celkovej výške 7,202 mil. Sk. Z toho za prípady nelegálnej práce, ktoré boli  zistené pri kontrolných akciách, bolo navrhnutých organizáciám 35 pokút v celkovej výške 2,287 mil. Sk,  na čom mali najväčší podiel zamestnávateľské subjekty s počtom 1 – 9 zamestnancov (v počte 22). 
    Podrobnejšie údaje sú uvedené v tabuľke č. 7.

Tabuľka č. 7

Prehľad pokút navrhnutých pri kontrole PPV
podľa veľkosti kontrolovaných subjektov za obdobie  II. polroka 2002
Subjekty podľa veľkosti | pokuty navrhnuté pri kontrole PPV | | z toho pokuty navrhnuté pri zistení nelegálnej práce |
| počet | suma | počet | suma
0 zamestnancov | 32 | 917 000 | 8 | 522 000
1 - 9 zamestnancov | 146 | 3 349 000 | 22 | 1 415 000
10 - 49 zamestnancov | 103 | 1 804 000 | 5 | 350 000
50 - 249 zamestnancov | 47 | 752 000 | 0 | 0
250 a viac zamestnancov | 16 | 380 000 | 0 | 0
Spolu | 344 | 7 202 000 | 35 | 2 287 000

    Podľa právnej formy kontrolovaných subjektov bolo najviac pokút v súvislosti s nelegálnou prácou navrhnutých podnikateľom – fyzickým osobám, celkom 17 pokút vo výške 887,0 tis. Sk a  v spoločnostiach s ručením obmedzeným, celkom 15 pokút vo výške 1,195 mil. Sk.

Podrobnejšie údaje sú uvedené v tabuľke č. 8

Tabuľka č. 8

Prehľad pokút navrhnutých pri kontrole PPV
podľa právnej formy kontrolovaného subjektu za obdobie  II. polroka 2002

Právna forma

Pokuty
           kontrole

navrhnuté pri
PPV

z toho pokuty zistení 
práce

navrhnuté pri
nelegálnej

| počet | suma | počet | suma
Podnikateľ - fyzická osoba | 139 | 2 809 000 | 17 | 887 000
Spoločnosť s ručením obmedzeným | 154 | 3 473 000 | 15 | 1 195 000
Akciová spoločnosť | 30 | 550 000 | 2 | 105 000
Družstvo | 9 | 150 000 | 0 | 0
Príspevková organizácia | 7 | 120 000 | 0 | 0
Štátny podnik | 0 | 0 | 0 | 0
Ostatné | 5 | 100 000 | 1 | 100 000
Spolu | 344 | 7 202 000 | 35 | 2 287 000

     Podľa odvetví (OKEČ) bolo v súvislosti s kontrolou nelegálnej práce najviac pokút navrhnutých v odvetví veľkoobchod a maloobchod, oprava motorových vozidiel, motocyklov a spotrebného tovaru, (13 pokút vo výške 890,0 tis. Sk) a priemyselná výroba (9 pokút vo výške 625,0 tis. Sk).

    Podrobnejšie údaje sú uvedené v tabuľke č. 9.

Tabuľka č. 9

Prehľad pokút navrhnutých pri kontrole PPV
podľa OKEČ za obdobie II. polroka 2002

OKEČ | pokuty navrhnuté pri kontrole PPV | | z toho pokuty navrhnuté pri zistení nelegálnej práce |
| počet | suma | počet | suma
Poľnohospodárstvo, poľovn. a lesné hosp. | 26 | 370 000 | 1 | 60 000
Výroba a rozvod elektriny, plynu a vody | 1 | 5 000 | 0 | 0
Priemyselná výroba | 83 | 1 880 000 | 9 | 625 000
Stavebníctvo | 31 | 570 000 | 2 | 152 000
Veľkoobchod a maloobchod, oprava motor. vozidiel, motocyklov a  spotrebného tovaru | 112 | 2 441 000 | 13 | 890 000
Hotely a reštaurácie | 27 | 669 000 | 5 | 350 000
Doprava, skladovanie a spoje | 12 | 275 000 | 3 | 110 000
Nehnuteľnosti, prenajímanie a obchodné služby, výskum   a vývoj | 32 | 750 000 | 1 | 50 000
Verejná správa a obrana, povinné sociálne zabezpečenie | 1 | 10 000 | 0 | 0
Zdravotníctvo a sociálna starostlivosť | 7 | 70 000 | 0 | 0
Ostatné verejné, sociálne a osobné služby | 12 | 162 000 | 1 | 50 000
Spolu | 344 | 7 202 000 | 35 | 2 287 000

III. Poznatky ostatných signatárov dohody
     Ministerstvo práce, sociálnych vecí a rodiny SR  - v súvislosti s nadobudnutím účinnosti zákona č. 95/2000 Z. z. o inšpekcii práce a prechodom kompetencií v oblasti kontroly dodržiavania pracovnoprávnych predpisov nemá bezprostrednú pôsobnosť v oblasti kontroly nelegálnej práce. Z Dohody vyplýva pre MPSVR SR výlučne vykonávať štátny dozor nad dodržiavaním ustanovení zákona č. 387/1996 Z. z. o zamestnanosti v znení neskorších predpisov. 
    MPSVR SR plne využíva ustanovenia Dohody a navrhuje orgánom, ktoré sú kompetentné za jednotlivé oblasti, výkon kontroly najmä na základe prijatých sťažností a podnetov.
    V danej oblasti sa MPSVR SR angažovalo najmä na úseku legislatívy, kde spracovalo návrh zákona o nelegálnej práci a návrh novely zákona č. 387/1996 Z. z. o zamestnanosti v znení neskorších predpisov.

    Ministerstvo vnútra  SR – živnostenské úrady- vykonali kontrolné akcie na dodržiavanie ustanovení zákona č. 455/1991 Zb. o živnostenskom podnikaní (živnostenský zákon) v počte 15 209, z toho v súčinnosti s inými kontrolnými orgánmi v 187 prípadoch. Pri týchto kontrolách boli uložené pokuty rozhodnutím vo výške 5 927 700 Sk. V blokovom konaní boli uložené pokuty vo výške 2 245 900 Sk, čím  výška uložených pokút bola spolu 8 173 600 Sk. V rámci zistení podľa zákona 455/1991 Zb. v 39 prípadoch bolo zistené prevádzkovanie živnosti bez živnostenského oprávnenia, v 108 prípadoch bolo zistené prevádzkovanie živnosti nad rámec živnostenského oprávnenia a v 141 prípadoch bolo zistené, že zodpovedný zástupca nebol pri prevádzkovaní živnosti v pracovnoprávnom vzťahu k podnikateľovi.
    Na základe zistení pri kontrolách v 40 prípadoch rozhodnutím z úradnej moci pozastavili oprávnenie na prevádzkovanie živnosti a v 270 prípadoch rozhodnutím z úradnej moci zrušili oprávnenie na prevádzkovanie živnosti.
    V spolupráci s účastníkmi Dohody vykonali živnostenské úrady 187 súčinnostných kontrol.

    Ministerstvo vnútra SR – Prezídium policajného zboru - jednotlivé zložky PZ (odbory kriminálnej polície, hraničnej a cudzineckej polície a poriadkovej polície) uskutočnili samostatne 546 kontrolných akcií a v súčinnosti so signatármi Dohody 530 kontrolných akcií. Celkom bolo skontrolovaných 1 284 subjektov.
     Pri kontrolných akciách bolo zistených 47 nelegálne zamestnaných osôb, 117cudzincov bez povolenia k pobytu, z čoho bolo 10 vyhostených.
     Na základe výsledkov kontrolných akcií boli uplatnené sankcie v celkovej výške 32 200 Sk.

     Ministerstvo zdravotníctva SR - vykonalo v sledovanom období kontroly zamerané na vyhľadávanie nelegálnej práce v 7 zamestnávateľských subjektoch v rezorte. Nelegálne zamestnávanie osôb nebolo pri kontrolných akciách zistené.

     Ministerstvo financií SR – Daňové riaditeľstvo  - v sledovanom období bolo daňovými orgánmi vykonaných celkom 1 067 kontrol zameraných na odhaľovanie nelegálnej práce. Kontroly boli vykonané najmä bez podnetu, v niektorých prípadoch na podnet niektorého zo signatárov Dohody alebo na základe obdržaných sťažností a anonymných podaní.
     Daňové orgány vykonali kontroly v prevažnej miere samostatne. Kontroly boli vykonané v rámci výkonu daňových kontrol v zmysle § 15 zákona  SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a v rámci miestnych zisťovaní vykonávaných v zmysle § 14 citovaného zákona. Samostatne bolo uvedenými spôsobmi vykonaných 1 030 kontrol.
     Okrem kontrol vykonaných samostatne vykonali daňové orgány v rámci spoločných kontrolných akcií s ostatnými signatármi Dohody celkom 37 kontrol, ktoré boli vykonané v rámci miestneho zisťovania v zmysle § 14 citovaného zákona. Daňové úrady spolupracovali v 30 prípadoch so živnostenskými úradmi, v 17 prípadoch s inšpektormi práce a v 3 prípadoch s úradmi práce a s políciou.

     Pri vykonaných kontrolách bolo zistené :
     - v 5 prípadoch zamestnávanie bez uzatvoreného pracovnoprávneho pomeru
     - v 1 prípade, že osoba s ktorou bola uzatvorená dohoda o pracovnej činnosti poberala 
       podporu v nezamestnanosti 
     - v 1 prípade, že zamestnanec s ktorým bola uzatvorená pracovná zmluva nebol prihlásený 
       na príslušnej pobočke sociálnej poisťovne ani na úrade práce.

     Vo všetkých prípadoch boli uvedené skutočnosti zistené v rámci samostatných kontrol vykonaných daňovými orgánmi bez súčinnosti niektorého z ostatných signatárov Dohody. Daňové orgány o skutočnostiach zistených v uvedených prípadoch upovedomili príslušné orgány a prípadne na ne prihliadli pri svojej ďalšej činnosti, pokiaľ skutočnosti mali vplyv na výšku vykázaného základu a výšku daňovej povinnosti priznanej daňovým subjektom.
     Vo veci prijatých opatrení ďalej nekonali, nakoľko nemajú právomoc sankciami postihovať daňové subjekty za porušenie právnych predpisov v oblasti pracovného a sociálneho práva.

     Z hľadiska činnosti daňových orgánov sa cielená kontrolná činnosť zameraná na odhaľovanie nelegálnej práce javí ako neefektívna, o čom svedčí aj konštatovanie o výsledkoch uskutočnených kontrolných akcií. Daňové orgány zameriavajú svoju pozornosť na odhaľovanie nelegálnej práce priebežne v rámci výkonu správy daní v zmysle zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. V prípade, že pri svojej činnosti zistia skutočnosti, ktoré poukazujú na porušovanie právnych predpisov v oblasti pracovného a sociálneho práva, informujú v súlade s § 23 (Daňové tajomstvo) zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov príslušné orgány o zistených skutočnostiach (orgány inšpekcie práce nie sú zahrnuté medzi tieto orgány).

     Pomocou pri odhaľovaní nelegálnej práce by bolo vzájomné prepojenie informačných systémov účastníkov Dohody, zavedenie tzv. pracovných knižiek, v ktorých by boli uvádzané všetky dôležité skutočnosti súvisiace s pracovným pomerom, resp. zamestnaneckých preukazov.

     Národný úrad práce  - v zmenenom legislatívnom prostredí po prechode kompetencií v oblasti kontroly pracovnoprávnych predpisov na Národný inšpektorát práce sa zmenili aj podmienky na uskutočňovanie kontroly nelegálnej práce a zároveň i oblasti výskytu nelegálnej práce v podmienkach  zákona o zamestnanosti. Na základe uvedených skutočností sa možnosti NÚP pri bezprostrednom  výkone kontrolných akcií výrazne znížili a táto činnosť je zameraná len do oblasti zákona o zamestnanosti.
	
     V rámci výkonu kontrol nelegálneho zamestnávania cudzincov (§ 116 zákona o zamestnanosti) v hodnotenom období výkonné kontrolné orgány NÚP skontrolovali celkovo 626 zamestnávateľských subjektov, pričom bolo skontrolovaných spolu  303 cudzích štátnych príslušníkov. Z uvedeného počtu bolo 30 skontrolovaných cudzích štátnych príslušníkov nelegálne zamestnaných, čo predstavuje 9,9 %  z celkového počtu skontrolovaných cudzincov.

     Na základe kontrolných zistení bolo zamestnávateľom uložených celkovo 6 pokút vo výške 215 000 Sk.

      V rámci zisťovania nepriameho výskytu nelegálnej práce v súvislosti s uplatňovaním ustanovení zákona o zamestnanosti súvisiacich so sprostredkovaním zamestnania za úhradu (§ 34 ods. 3 zákona o zamestnanosti, resp. § 115 zákona o zamestnanosti) a následným preverením zistených osôb, ktorým bolo sprostredkované zamestnanie z hľadiska možného súbehu výskytu v evidencii nezamestnaných na úrade práce a poberaním podpory v nezamestnanosti a zároveň vykonávania nelegálnej práce v sledovanom období kontrolné orgány NÚP skontrolovali spolu 85 subjektov, ktoré vykonávali pre osoby sprostredkovanie zamestnania za úhradu, pričom bolo kontrolnou činnosťou zistených 17 subjektov, ktoré svoju činnosť vykonávali bez povolenia na sprostredkovanie zamestnania, čo predstavuje 20,00 %  zo všetkých skontrolovaných sprostredkovateľov zamestnania za úhradu. Kontrolné orgány NÚP zistili celkovo 1 337 osôb, ktorým bolo sprostredkované zamestnanie za úhradu, z ktorých bolo 75 osôb evidovaných v evidencii nezamestnaných jednotlivých OÚP, čo predstavuje 5,61 % osôb, ktorým bolo zamestnanie sprostredkované. Z evidencie nezamestnaných OÚP bolo vyradených spolu 44 osôb, z ktorých len 2 osoby poberali podporu v nezamestnanosti, čo predstavuje finančnú úsporu prostriedkov NÚP vo výške 8 744,- Sk.

     V oblasti spolupráce s NIP sa v plnej miere uplatňuje Dohoda  tým spôsobom, že NIP na základe svojich vykonaných kontrolných akcií a skontrolovaných osôb poskytuje NÚP zistené  zoznamy osôb a NÚP ich následne preveruje z pohľadu nelegálneho súbehu vykonávania pracovnej činnosti a vedenia v evidencii nezamestnaných. 

     V období II. polroka 2002, rovnako na základe spomínanej Dohody boli však vykonávané i spoločné kontrolné akcie orgánmi kontroly NÚP a NIP.

     Na základe kontrolných zistení NIP bolo v sledovanom období nahlásených NÚP celkovo 3 741 osôb, pričom z týchto bolo výkonnými orgánmi NÚP zistených spolu 61 osôb evidovaných nezamestnaných, z ktorých 23 osôb poberalo podporu v nezamestnanosti. Zo zisteného počtu evidovaných nezamestnaných bolo v hodnotenom období vyradených z evidencie nezamestnaných 7 osôb, z ktorých 3 poberali podporu v nezamestnanosti, čo predstavovalo ekonomický efekt na úspore finančných prostriedkov NÚP určených na pasívnu politiku trhu práce vo výške 41 200,- Sk.

     NÚP zároveň potláča výskyt potenciálne podozrivých evidovaných nezamestnaných z možnosti nelegálneho súbehu výkonu pracovnej činnosti a vedenia v evidencii nezamestnaných konkrétnym zapájaním týchto do rôznych aktívnych programov, ako napr. program mladých, program individualizovaných služieb, pilotne overovaný program absolventských stáží ako i do rekvalifikačných programov.

     Len do dvoch z uvedených programov NÚP v SR v rámci nepriameho eliminovania možného výskytu nelegálneho zamestnávania bolo za uvedené obdobie zapojených celkovo 36 344 evidovaných nezamestnaných, z ktorých z dôvodu umiestnenia na trhu práce, nespolupráce alebo iného dôvodu bolo z evidencie nezamestnaných vyradených 10 238 evidovaných nezamestnaných. 

     Orgány kontroly NÚP budú i naďalej pokračovať vo výkone kontrolných akcií zameraných  na odhaľovanie nelegálnej práce a to rovnako v oblasti kontroly zamestnávania cudzincov a v oblasti sprostredkovania zamestnania za úhradu v zmysle ustanovení zákona o zamestnanosti, ako i preverovať nahlásené prípady z NIP s cieľom zistenia nelegálneho súbehu výkonu pracovnej činnosti na základe uzatvoreného pomeru a vedenia v evidencii nezamestnaných na úradoch práce. Zároveň bude NÚP i naďalej uplatňovať špecializované programy, do ktorých bude zapájať predovšetkým potenciálne podozrivých evidovaných nezamestnaných za účelom eliminovania možnosti výskytu nelegálnej práce.

     Oblasť výkonu kontroly zameranej na nelegálne zamestnávanie Národný úrad práce považuje i naďalej za jednu z prioritných oblastí kontrolnej činnosti.

Sociálna poisťovňa – v súlade s Dohodou pracovníci pobočiek Sociálnej poisťovne mimo výkonu bežnej  kontroly výberu poistného na nemocenské a dôchodkové zabezpečenie a kontroly účelného vynakladania prostriedkov na nemocenské poistenie sa zúčastnili 7 spoločných kontrol. Počet samostatných kontrol so zameraním na vyhľadávanie nelegálnej práce bol 31.
     Spoločné kontroly sa vykonali na základe podnetov od NIP, NÚP, Daňového úradu, Okresných úradov – živnostenských odborov, podnetov pracovníkov firiem, anonymných a neanonymných podaní občanov. Počas spoločných kontrol bolo skontrolovaných 28 subjektov, z toho bolo zistených v 2 prípadoch nelegálne zamestnanie osôb.
V súvislosti s kontrolami zameranými na odhaľovanie nelegálnej práce celkom bola uložená 1 pokuta vo výške 1 713,-  Sk .
     Okrem toho prijala Sociálna poisťovňa,  celkom 28 podaní vo veci vykonávania nelegálnej práce, z toho bolo 27 podaní anonymných. V súlade so zákonom č. 152/1998 Z. z. o sťažnostiach boli predmetné podania z dôvodu vecnej príslušnosti odstúpené na prešetrenie a priame vybavenie príslušným krajským inšpektorátom práce. 
     Pre zefektívnenie vyhľadávania a kontroly nelegálnej práce je potrebné podľa Sociálnej poisťovne odstrániť legislatívne bariéry (niektoré ustanovenia Zákonníka práce) a vo väčšej miere sprístupniť výsledky kontrol zo strany orgánov inšpekcie práce.
    Za prioritné považuje Sociálna poisťovňa prijatie legislatívnych opatrení na predchádzanie vykonávania nelegálnej práce a to predovšetkým zníženie odvodového zaťaženia zamestnávateľov a v kontexte s návrhom Koncepcie reformy dôchodkového zabezpečenia v SR zavedenie osobných účtov v systéme dôchodkového poistenia.

     Zdravotné poisťovne (signatári Dohody) – za sledované obdobie nevykonávali osobitné kontroly zamerané na odhaľovanie nelegálnej práce. Taktiež sa nezúčastňovali spoločných kontrolných akcií uskutočňovanými ostatnými signatármi Dohody. Kontroly uskutočňované zdravotnými poisťovňami boli zamerané na plnenie povinností platiteľov poistného v zmysle zákona č. 273/1994 Z. z.  V rámci uvedených kontrol neboli zistené prípady nelegálneho zamestnávania.

Tabuľka č. 10

Prehľad výkonov signatárov Dohody pri kontrole nelegálnej práce

Inštitúcia

Počet
samostat.
kontrol

Odhalené
prípady
nelegálnej.práce

Uložené
(navrhnuté)
pokuty
v Sk

Vyradené osoby z evidencie nezamestnaných

Prevádzka bez živnostenského oprávnenia

Vyhostení cudzinci

NIP | 2 366 | 71 | 2 287 000 | | |
MV SR – živnostenské úrady | 15 209 | - | 8 173 600 | | 39 |
MV SR – Prezídium PZ | 546 | 47 | 32 300 | | | 11
MZ SR | 7 | - | - | - | |
MF SR – DR SR | 1 067 | | | | |
NÚP | 626 | 30 | 215 000 | 44 | |
Sociálna poisťovňa | - | | 1 713 | | |
Spolu | 19 821 | 148 | 10 709 613 | 44 | 39 | 11

Poznámka: 

V prehľade výkonov signatárov Dohody nie sú uvedené počty, resp. účasť na spoločných kontrolných akciách, ani počty oznámení, návrhov, informácií a pod., ktoré si signatári navzájom poskytli. Samostatné kontrolné akcie uskutočňovali jednotliví signatári v rámci vlastných úloh, ktoré im vyplývajú z príslušných kompetenčných predpisov.

IV.  Zhodnotenie, závery

     V hodnotenom období II. polroka 2002 sa kontrolná činnosť v oblasti nelegálnej práce realizovala v súlade s Dohodou, ako aj v súlade s príslušnými kompetenčnými zákonmi signatárov Dohody. Dohoda, ktorej platnosť skončila 31.12.2002 splnila svoj cieľ v tom smere, že vytvorila určitý rámec i základy pre spoluprácu a koordináciu zainteresovaných orgánov a inštitúcií v danej oblasti. Kontrolné mechanizmy, ktoré na základe Dohody vznikli, prenikli do povedomia zamestnávateľských a podnikateľských subjektov, čo nepochybne prispelo k úsiliu v oblasti potierania nelegálnej práce. Na druhej strane však možno konštatovať, že Dohoda v danom legislatívnom prostredí dosiahla možnosti svojho ďalšieho efektívneho pôsobenia. V oblasti legislatívy sa aj naďalej pociťuje absencia zákona o nelegálnej práci, ktorý by okrem samotného definovania nelegálnej práce vytvoril efektívne kontrolné mechanizmy so zodpovedajúcimi kompetenciami príslušných inštitúcií, zriadil koordinačný orgán pre oblasť celkovej politiky potierania nelegálnej práce, zaviedol systém účinných sankcií a pod.

     Nedostatočné legislatívne pokrytie potvrdzujú aj výsledky kontrolnej činnosti, ktoré poukazujú na jej nízku efektivitu. Počty odhalených prípadov nelegálnej práce nezodpovedajú vynaloženému úsiliu kontrolných orgánov. Prispieva k tomu aj skutočnosť, že zamestnávatelia, ale aj osoby, ktoré sa nelegálne zamestnávajú, sa pomerne rýchlo zorientujú a nedostatočné legislatívne prostredie zneužívajú vo svoj prospech.

     Poznatky kontrolných orgánov poukazujú napr. na zneužívanie inštitútu dohôd o vykonaní práce podľa Zákonníka práce, najmä možný súbeh s poberaním podpory v nezamestnanosti. 
Inštitút dohôd o vykonaní práce, najmä rozsah 300 hodín ročne je problematické v praxi kontrolovať, pretože zamestnávateľ nemá povinnosť viesť evidenciu pracovného času ako je to pri riadnom pracovnom pomere (§ 99 Zákonníka práce). Inštitút dohôd o vykonaní práce sa často zneužíva na  „legalizáciu“ nelegálnej práce v prípade jej odhalenia (zamestnávatelia sú schopní dodatočne vypísané a antidatované dohody predložiť ešte v priebehu kontroly alebo bezprostredne po jej ukončení). 
     Obchádzanie zákona umožňuje tiež to, že pracovný pomer môže vzniknúť aj na základe ústnej dohody. Bolo by žiadúce, aby Zákonník práce (§ 42) jednoznačne ustanovil, že zamestnávateľ môže zamestnávať osoby len na základe písomnej pracovnej zmluvy. Taktiež je žiadúce, aby zákon uložil zamestnávateľovi povinnosť prihlásiť zamestnanca do Sociálnej poisťovne a príslušnej zdravotnej poisťovne v deň nástupu do zamestnania. Týmto by sa taktiež podstatne zúžil priestor pre dodatočnú „legalizáciu“ nelegálnej práce. Preukazovanie nelegálnej práce za daných podmienok, pokiaľ je vôbec možné, je administratívne  a časovo náročné, vyžaduje súčinnosť a výmenu informácií viacerých kontrolných orgánov a inštitúcií a pod. Aj z toho pohľadu sa javí ako efektívnejšia, na rozdiel od spoločných kontrolných akcií, súčinnostná kontrola založená na poskytovaní, resp. výmene informácií medzi zainteresovanými inštitúciami. 
     V neposlednom rade treba tiež upozorniť na potrebu posilnenia administratívnych štruktúr orgánov inšpekcie práce tak, aby sa priblížili k stavu pred 1. 7. 2001, kedy došlo k prechodu kompetencií v danej oblasti z orgánov NÚP na orgány inšpekcie práce. Vytvorenie osobitných útvarov na kontrolu nelegálnej práce na 8 krajských inšpektorátoch  práce a na NIP predpokladá nárast počtu zamestnancov zhruba o 90.

     Poznatky signatárov Dohody potvrdzujú, že kontrolná činnosť má nezastupiteľné miesto pri potieraní nelegálnej práce a treba jej venovať aj naďalej zvýšenú pozornosť. Jej výsledky bude potrebné využiť pri prijímaní ďalších systémových opatrení, najmä v oblasti legislatívy. Potrebným sa javí tiež vytvorenie medzirezortného poradného a koordinačného orgánu pre potieranie nelegálnej práce.

Návrh odporúčaní na zefektívnenie kontroly  nelegálnej práce

1.	Prijať zákon o nelegálnej práci, ktorý vytvorí efektívne legislatívne prostredie z hľadiska eliminácie nelegálnej práce  (definovať pojem nelegálnej práce, kompetencie príslušných orgánov,  ich koordináciu a systém sankcií).

2.	Vytvoriť poradný a koordinačný orgán pri MPSVR SR pre potieranie nelegálnej práce (zastúpenie signatárov 12-Dohody, na čele minister alebo štátny tajomník MPSVR SR), ktorý bude riešiť koncepčné legislatívne a iné zásadné otázky potierania nelegálnej práce.

3.	Personálne posilniť orgány inšpekcie práce, vytvoriť osobitné útvary výlučne pre kontrolu nelegálnej práce (priblíženie sa k stavu pred 1.7.2001 pri prechode kompetencií v danej oblasti z NÚP na NIP,  predpokladaný nárast o 90 zamestnancov, 9 orgánov sústavy NIP po 10 zamestnancov).

4. Novela zákona č. 95/2000 Z. z. o inšpekcii práce
a)	zakotvenie kompetencií orgánov inšpekcie práce pre kontrolu nelegálnej práce
b)	rozšíriť kompetencie orgánov inšpekcie práce o možnosť vstupu na súkromné
pozemky a do súkromných priestorov pri kontrole nelegálnej práce
c)	rozšíriť možnosť kontroly inšpektora práce mimo územnú pôsobnosť krajského
inšpektorátu práce

5. Novela Zákonníka práce
a)	ustanoviť, že zamestnávateľ môže zamestnávať osoby len na základe písomnej pracovnej zmluvy, príp. ustanoviť, že v opačnom prípade ide o nelegálnu prácu.
b)	prehodnotiť inštitút dohôd o vykonávaní prác (§ 226 ZP) tak, aby tento neposkytoval priestor pre výkon nelegálnej práce, resp. pre obchádzanie zákona, s možnosťou príp. zrušenia tohoto inštitútu.

6. Novelizácia kompetenčných zákonov signatárov Dohody s cieľom
a)	umožniť im vykonávať kontrolu v organizáciách so zameraním na odhaľovanie nelegálnej práce (NÚP, SP, zdravotné poisťovne)
b)	prepojenia ich informačných systémov, resp. pružného poskytovania a výmeny informácií potrebných pre vyhľadávanie a kontrolu nelegálnej práce.
c)	umožniť poskytovanie informácií daňovými  orgánmi orgánom IP (§ 23 zákona č. 511/1992 Zb.)
d)	uložiť zamestnávateľom povinnosť prihlásiť zamestnávané osoby do Sociálnej poisťovne a príslušnej zdravotnej poisťovne najneskôr v deň nástupu do zamestnania

7. Uzavretie dvojdohôd o spolupráci medzi signatármi Dohody v súvislosti s ukončením platnosti 12-Dohody k 31.12.2002 (predpokladá sa uzatvorenie dohôd medzi NIP a NÚP, SP, DR SR, MV SR – policajné zložky, živnostenské zložky).

8. Iniciovať uzatvorenie medzivládnych dohôd medzi SR a jednotlivými susediacimi štátmi o vzájomnom pravidelnom štvrťročnom informovaní o konkrétnych legálne a nelegálne pracujúcich cudzích štátnych príslušníkoch na území jednotlivých štátov.